Κοσκοσέλα Σαντορίνης
Στραπατσάδα με λευκή μελιτζάνα είναι η κοσκοσέλα, που απαντά σε διάφορα κυκλαδονήσια με παραλλαγές.
1 μελιτζάνα φλάσκα (προτιμότερο λευκή, που είναι πιο γλυκιά), 20 ντοματίνια (ή 4 μεγαλούτσικες ντομάτες), 5 αυγά, κατά προτίμηση βιολογικά, 80 ml ελαιόλαδο, 1 κοφτή κουτ. σούπας ζάχαρη, ψιλοκομμένος βασιλικός, δυόσμος ή μαϊντανός για το σερβίρισμα, αλάτι, πιπέρι φρεσκοτριμμένο, 100 γρ. κατσικίσιο τυρί (γίδινη φέτα ή όποιο άλλο κατσικίσιο τυρί μας αρέσει, σκληρό ή μαλακό)
Για να ετοιμάσουμε τη κοσκοσέλα Σαντορίνης καθαρίζουμε τη μελιτζάνα από τη φλούδα της και την τρίβουμε στο χοντρό τρίφτη.Πολτοποιούμε τα ντοματίνια (ή τις ντομάτες) στο μούλτι.Σε ένα ευρύχωρο τηγάνι κατά προτίμηση αντικολλητικό- ζεσταίνουμε το λάδι σε μέτρια προς δυνατή φωτιά για περίπου 1 λεπτό.Ρίχνουμε την τριμμένη μελιτζάνα, αλατοπιπερώνουμε και σοτάρουμε, ανακατεύοντας με ξύλινη κουτάλα, για 3-4 λεπτά.Προσθέτουμε την πολτοποιημένη ντομάτα και τη ζάχαρη και βράζουμε σε δυνατή φωτιά για 6-7 λεπτά ή μέχρι να πιει η σάλτσα τα υγρά της, ανακατεύοντας πότε-πότε.Χτυπάμε ελαφρώς τα αυγά και τα ρίχνουμε στο τηγάνι.Μαγειρεύουμε, ανακατεύοντας διαρκώς, μέχρι να ψηθεί το αυγό και να πήξει η στραπατσάδα, χωρίς όμως να στεγνώσει, για περίπου 2-3 λεπτά.Αποσύρουμε, πασπαλίζουμε με το μυρωδικό της επιλογής μας και το τυρί, τριμμένο ή θρυμματισμένο, και σερβίρουμε με ψωμί της αρεσκείας μας ή παξιμάδι.
Αυγά,Μελιτζάνες,Ντομάτα